Roekelose motoriste gewaarskuArgieffoto: memyselfaneye (Pixabay) Simon Zwane, woordvoerder van die korporasie, het gesê nalatigheid en die “blatante miskenning van padreëls” was die afgelope naweek vermoedelik die oorsaak van twee padongelukke waarin ses mense dood en 65 ander beseer is. In die eerste ongeluk is drie mense dood en 60 beseer nadat ŉ bakkie, ŉ motor en ŉ bus omstreeks 05:00 Saterdag op die R617 naby Underberg gebots het. Die bus en die motor het glo reg van voor gebots voordat die bakkie teen die bus gebots het. Al die insittendes in die motor is op die toneel dood. In nog ŉ voorval was twee motors en twee bakkies Saterdagaand betrokke by ŉ botsing op die N1 naby Naboomspruit in Limpopo, het Zwane gesê. “Drie mense is dood en sewe ander beseer. Die botsing het glo gebeur toe een van die bakkies in die aankomende verkeer se baan gery en reg van voor teen ŉ motor gebots het. Die ander twee voertuie het die ongeluk probeer vermy, maar teen die eerste twee voertuie gebots.” Volgens Zwane toon voorlopige inligting oor die twee ongelukke dat ŉ bestuurder sy of haar baan verlaat het toe dit nie veilig was om dit te doen nie en sodoende die ongeluk veroorsaak het. Ondersoeke is tans aan die gang om die oorsaak van die ongelukke finaal vas te stel. “Die RTMC waarsku dat strafregtelike aanklagte ingedien sal word teen motoriste wat ongelukke deur nalatigheid veroorsaak. In albei gevalle word sake van strafbare manslag ondersoek en die RTMC sal die owerhede bystaan in die ondersoeke.”